รัฐบาลไทย-ข่าวทำเนียบรัฐบาล-กรมทางหลวง เร่งรัดโครงการก่อสร้างทางหลวงหมายเลข 408 (สะพานการะเกด) ตอน เฉลิมพระเกียรติ - ปากระวะ จังหวัดนครศรีธรรมราช เป็น 4 ช่องจราจรให้แล้วเสร็จ
วันพุธที่ 22 กุมภาพันธ์ 2566
กรมทางหลวง เร่งรัดโครงการก่อสร้างทางหลวงหมายเลข 408 (สะพานการะเกด) ตอน เฉลิมพระเกียรติ - ปากระวะ จังหวัดนครศรีธรรมราช เป็น 4 ช่องจราจรให้แล้วเสร็จ
เพื่ออํานวยความสะดวกปลอดภัยให้กับประชาชน เติมเต็มโครงข่ายคมนาคมระหว่างจังหวัดพื้นที่ภาคใต้ให้สมบูรณ์ คาดว่าจะแล้วเสร็จพร้อมเปิดให้บริการเดือนพฤศจิกายน 2566
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า ตามที่นายศักดิ์สยาม ชิดชอบ รัฐมนตรีว่าการกระทรวงคมนาคม ได้มอบนโยบายการพัฒนาโครงสร้างพื้นฐานด้านคมนาคมขนส่งทางถนนในพื้นที่ภาคใต้ พร้อมเร่งรัดโครงการก่อสร้างทางหลวงหมายเลข 408 (สะพานการะเกด) ตอน เฉลิมพระเกียรติ - ปากระวะ ช่วงบ้านหัวสะพานการะเกด ระหว่าง กม. ที่ 37+250 - 38+610 พื้นที่ตําบลแม่เจ้าอยู่หัว และตําบลการะเกด อําเภอเชียรใหญ่ จังหวัดนครศรีธรรมราช ที่ยังอยู่ระหว่างก่อสร้างให้แล้วเสร็จ โดยที่ผ่านมากรมทางหลวง (ทล.) ได้ก่อสร้างสะพานและขยายเส้นทางดังกล่าวเป็นขนาด 4 ช่องจราจร เหลือเพียงช่วงบริเวณคอสะพานการะเกดที่ยังไม่สามารถเข้าใช้พื้นที่เพื่อก่อสร้างถนนทั้งสองฝั่งได้ เนื่องจากติดปัญหาเรื่องกรรมสิทธิ์ที่ดินตั้งแต่ปี 2553 สํานักงานทางหลวงที่ 16 (นครศรีธรรมราช) ได้ดําเนินการแก้ไขปัญหามาอย่างต่อเนื่อง แต่เนื่องจากปัญหากรรมสิทธิ์ที่ดินบริเวณคอสะพานจึงทําให้การสัญจรมีลักษณะเป็นคอขวด ประกอบกับสภาพทางเดิมชํารุดและต้องรองรับการจราจรที่มีปริมาณสูงขึ้น ทําให้ประชาชนไม่ได้รับความสะดวกในการเดินทาง รัฐมนตรีว่าการกระทรวงคมนาคม จึงผลักดันให้เร่งดําเนินโครงการขยายเส้นทางดังกล่าวในส่วนที่เหลืออีก 1.360 กิโลเมตร เป็นขนาด 4 ช่องจราจรให้แล้วเสร็จ เพื่อให้ประชาชนได้รับความสะดวกและปลอดภัยในการเดินทาง เป็นการยกระดับความปลอดภัยด้านการคมนาคมขนส่ง รองรับปริมาณจราจรและการขยายตัวทางเศรษฐกิจ ส่งเสริมการกระจายความเจริญไปสู่ภูมิภาค เสริมสร้างโครงข่ายทางหลวงพื้นที่ภาคใต้ระหว่างจังหวัดนครศรีธรรมราชและสงขลาให้สมบูรณ์
ทล. โดยสํานักงานทางหลวงที่ 16 (นครศรีธรรมราช) จึงได้เร่งดําเนินการจัดกรรมสิทธิ์ที่ดินจนสําเร็จเรียบร้อย และได้ส่งมอบพื้นที่ให้ศูนย์สร้างทางสงขลาเพื่อดําเนินการออกแบบและก่อสร้างต่อไป โดยเมื่อวันที่ 20 กุมภาพันธ์ 2566 นายไพจิตร แสงทอง ผู้อํานวยการสํานักงานทางหลวงที่ 16 (นครศรีธรรมราช) นายปรัชญา นารถน้ําพอง ผู้อํานวยการศูนย์สร้างทางสงขลา และนายอมรเทพ ภักสุธีโกศล ผู้อํานวยการแขวงทางหลวงนครศรีธรรมราชที่ 1 ได้ร่วมลงพื้นที่เพื่อตรวจความพร้อมก่อนดําเนินโครงการก่อสร้างทางหลวงสายดังกล่าวโดยมีจุดเริ่มต้นโครงการที่ กม. 37+250 พื้นที่ตําบลแม่เจ้าอยู่หัว และสิ้นสุดที่ กม. 38+610 พื้นที่ตําบลการะเกด อําเภอเชียรใหญ่ จังหวัดนครศรีธรรมราช รูปแบบการก่อสร้างขยายจาก 2 ช่องจราจรเป็นมาตรฐานทางชั้นพิเศษขนาด 4 ช่องจราจร (ไปกลับข้างละ 2 ช่องจราจร) ผิวทางเป็นแอสฟัลท์คอนกรีต ช่องจราจรกว้างช่องละ 3.50 เมตร ไหล่ทางชนิดเดียวกับผิวทางกว้าง 2.50 เมตร และทําการบูรณะช่วงผิวทางที่ชํารุด พร้อมทั้งก่อสร้างจุดกลับรถบริเวณใต้สะพานทั้งสองด้าน ติดตั้งไฟฟ้าแสงสว่าง รวมทั้งอุปกรณ์อํานวยความปลอดภัยตามมาตรฐาน ทล. งบประมาณโครงการ 67.5 ล้านบาท โดยจะเริ่มดําเนินโครงการก่อสร้างในปีนี้ ใช้ระยะเวลาก่อสร้างประมาณ 9 เดือน คาดว่าจะแล้วเสร็จและเปิดให้ประชาชนใช้บริการในการเดินทางได้ประมาณเดือนพฤศจิกายน 2566
ทั้งนี้ เมื่อโครงการแล้วเสร็จจะช่วยเติมเต็มโครงข่ายระบบคมนาคมขนส่งของทางหลวงหมายเลข 408 ให้สมบูรณ์มากยิ่งขึ้น ช่วยเพิ่มขีดความสามารถรองรับปริมาณการจราจร ยกระดับคุณภาพชีวิตประชาชนให้ได้รับ ความสะดวก รวดเร็ว ปลอดภัยในการเดินทาง รองรับการขยายตัวทางเศรษฐกิจระหว่างภูมิภาคและระหว่างจังหวัด สนับสนุนยุทธศาสตร์การพัฒนาพื้นที่ภาคใต้ตอนบนซึ่งเป็นเมืองเป้าหมายด้านเศรษฐกิจและการท่องเที่ยวที่สําคัญอย่างมีประสิทธิภาพและยั่งยืนตามแผนพัฒนาเศรษฐกิจและสังคมแห่งชาติฉบับที่ 13